נשיא התאחדות התעשיינים, שרגא ברוש, תקף היום (ג') את משרד האוצר, בשל כוונת המשרד להעלות את המס על הפחם בשנת 2016, תחת האצטלה של הגנת הסביבה, ל- 216 שקל לטון, לעומת 42 שקלים לטון כיום – דבר אשר יוביל באופן ישיר להתייקרות קיצונית של חשבון החשמל בלמעלה מ- 600 שקלים בממוצע לשנה.
כמו כן, על אף פרסומים שונים לאחרונה, לפיהם העלאת המסים תהיה מדורגת, הצעת האוצר אינה נותנת מענה לטיעונים המרכזיים שהעלו גורמים במשק האנרגיה, ביניהם רשות החשמל, לפיהן צמצום השימוש בפחם לא יושג. גם ההצעה להחלה מדורגת משמעותה הגדלת נטל המס על כלל הצרכנים.
לדברי ברוש, "בניגוד למה שטוען משרד האוצר כדי להוביל את הציבור הרחב שולל, העלאת המס על הפחם לא תוביל בשום אופן לשיפור באיכות הסביבה- לא לטווח הקצר ולא לטווח הארוך, כל עוד לחברת חשמל- הצרכנית המרכזית של הפחם – לא תהיה אלטרנטיבה אחרת לאנרגיה, בתחנות הכוח שאינן מחוברות לגז טבעי. הדבר היחידי שכן יקרה בשל העלאת המס על הפחם, הוא שחשבונות החשמל של הצרכנים יקפצו כלפי מעלה במאות שקלים ויובילו להכבדה ממשית נוספת ביוקר המחייה בישראל".
ברוש המשיך: "אם משרד האוצר היה באמת ובתמים מעוניין להיטיב עם הציבור הרחב, ולא רק למצוא תירוצים יצירתיים לגביית מיסים כבדים נוספים המכבידים עליו, הוא היה פועל להוזלת תעריפי החשמל על ידי קידום תשתית גז טבעי, חיבור תחנות הכוח של חברת החשמל לגז ומתן הקלות לחברות תעשייתיות על שימוש וקידום טכנולוגיה ירוקה".
על פי ברוש, רשות החשמל כבר התריעה כי המשמעות הכלכלית של העלאת המס הנה העמסת כ-2.6 מיליארד שקל מדי שנה על ציבור צרכני החשמל. כמו כן, מבדיקה מיקרו כלכלית שערכה התאחדות התעשיינים, עולה כי בעקבות העלאת המס על הפחם, בעקבות העלאת המס על הפחם + עם כלל הצעדים שמציעה הממשלה כמו סבסוד השקעה באנרגיות מתחדשות– חשבון החשמל שלנו יתייקר ב-624 שקלים בממוצע. כיום חשבון החשמל השנתי עומד על 4,800 שקלים בממוצע, ואחרי סך כל התוספות, כולל התייקרות המס על הפחם, הוא יעלה ל- 5,424 שקלים בממוצע.